Il-Fondazzjoni Life Network Malta, kitbet lill-Membri Parlamentari Ewropej (MEPs) biex meta fit-23 ta' Ġunju jittieħed vot fuq il-Matic Report, huma jeżerċitaw id-dritt tagħhom li jivvutaw kontra l-adozzjoni tar-rapport. Il-Fondazzjoni, li taħdem biex il-ħajja ta' kull kreatura umana tkun protetta matul il-ħajja kollha, fl-ittra qalet li l-fatt li l-maġġoranza kbira tal-Maltin huma kontra li l-abort jitqies bħala dritt fundamentali tal-bniedem, hu xieraq li l-MEPs jesprimu d-diżapprovazzjoni u t-tħassib tagħhom meta r-Rapport jitressaq għall-votazzjoni mill-Parlament Ewropew. Fil-bidu ta' Ġunju, l-għaqda Doctors For Life wkoll kitbet lill-Membri Parlamentari Ewropej biex meta jittieħed il-vot, huma ma jivvutawx bi qbil biex l-abort jiġi deskritt bħala dritt uman. Aqra aktar Tobba kontra rapport biex l-abort jitqies dritt uman Ir-Rapport isejjaħ id-dritt għall-abort bħala dritt tal-bniedem u jinkludi talba urġenti lill-Istati Membri biex jassiguraw li l-għaqdiet favur il-ħajja ma jitħallewx jipprovdu informazzjoni u edukazzjoni f'pajjiżhom. Jitlob ukoll li l-edukazzjoni dwar is-sess issir obbligatorja fl-iskejjel primarji sabiex b'hekk issegwi l-linji gwida tal-Organizzazjoni Dinjija tas-Saħħa (WHO). "Ir-Rapport jirrakkomanda finanzjament mill-Istat għall-abort kif ukoll li jitneħħa d-dritt li professjonista jkun jista' jeżenta ruħu minn xi proċedura jew trattament minħabba oġġezzjoni ta' kuxjenza rigward it-terminazzjoni ta' tqala," qalet il-Fondazzjoni favur il-ħajja. X'inhuma l-oġġezzjonijiet ewlenin? Life Network Malta, fl-ittra lill-MEPs qalet kif l-abort bħala suġġett mhux parti mill-politika komuni Ewropea u hu ir-responsabbilita' tal-Istati Membri. B'hekk ir-rapport jikser il-prinċipju tas-sussidjarjetà li jieħu inkosiderazzjoni partikolarment il-valuri morali tal-poplu ta' pajjiż, qalet il-Fondazzjoni. "Is-soċjetà f'pajjiż għandha jkollha d-dritt li tiddiskuti u tiddeċiedi għaliha kif dawk il-valuri jieħdu l-forma ta' liġijiet – u hemm il-Parlamenti Nazzjonali għal dan il-għan," qalet il-Fondazzjoni Life Network. Żiedet tgħid ukoll li fil-każ ta' Malta, kien ġie nkluż Protokoll fit-Trattat ta' Adezjoni, fis-sens li kwistjonijiet marbuta mal-abort jiġu dejjem deċiżi mill-poplu Malti u minn ħadd iżjed. Fost l-oġġezzjonijiet, il-Fondazzjoni qalet ukoll li l-proposta li tiġi ristretta l-libertà tal-kuxejnza fuq affarijiet daqshekk delikati hi ħaġa serja li tista' toħloq preċedent f'oqsma oħra li jinkludu l-kuxjenza. Qalet kif l-annulament ta' dan id-dritt b'ordni arbitrarja mill-Unjoni Ewropea fuq affarijiet daqshekk bażiċi twassal għal aktar sfiduċja fl-Unjoni u fil-politika. "L-abort hu traġedja li mara ma teħles minnu qatt" – Farrugia Żiedet tgħid ukoll kif il-Qorti Ewropeja tal-Ġustizzja, f'deċiżjoni tat-18 ta' Ottubru tal-2010, fil-każ Oliver Brustle v. Greenpeace e.V qalet li mill-mument tat-tnissil, l-embrijun huwa ħlejqa umana li għandha titħares; pożizzjoni tal-għaqdiet favur il-ħajja, li jemmnu f'din il-protezzjoni. Il-ksur tal-prinċipju tas-sussidjarjetà fi kwistjonijiet fejn joħorġu fehmiet differenti, meta miljuni ta' persuni jgħożżu d-dritt tal-ħajja tat-tarbija mhux imwielda, jagħti lok għal ewroxettiċiżmu fis-sens li din il-kwistjoni tiġi użata bħala eżempju ta' kemm l-istituzzjonijiet Ewropej jindaħlu bla bżonn fid-deċiżjonijiet u attivitaijiet tal-Istati Membri, tenniet il-Fondazzjoni. Finalment, Life Network Malta qalet li r-raġunament wara r-Rapport, li jgħid li l-għaqdiet favur il-ħajja huma theddida għad-dritt tal-ħajja għax ixerrdu "informazzjoni falza" u jsegwu "għanijiet nazzjonalistiċi", huwa diskiminatorju u li r-Rapport jimponi fuq il-libertà tal-espressjoni, tal-kuxjenza u l-libertà reliġjuża u fuq id-dritt tal-ħajja tal-persuni kollha. .td_uid_3_60cc6bf99c32e_rand.td-a-rec-img{text-align:left}.td_uid_3_60cc6bf99c32e_rand.td-a-rec-img img{margin:0 auto 0 0}